Oznámenie Komisie Rade o začatí konzultácií s Guineou podľa článku 96 dohody z Cotonou /* KOM/2009/0076 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 16.2.2009 KOM(2009) 76 v konečnom znení OZNÁMENIE KOMISIE RADE o začatí konzultácií s Guineou podľa článku 96 dohody z Cotonou OZNÁMENIE KOMISIE RADE o začatí konzultácií s Guineou podľa článku 96 dohody z Cotonou SÚVISLOSTI Dňa 20. marca 2004 začala Európska únia konzultácie podľa článku 96 dohody z Cotonou v dôsledku úpadku demokracie a právneho štátu v Guinei. Výsledkom týchto konzultácií, ktoré sa skončili 14. apríla 2005, bol určitý počet záväzkov zo strany Guinei. Počas obdobia uskutočňovania týchto záväzkov bol nastolený politický dialóg a uskutočnili sa monitorovacie misie. Toto obdobie bolo pôvodne stanovené na 3 roky, ale z dôvodu oneskorenia organizácie volieb do zákonodárneho orgánu, najdôležitejšieho záväzku, bolo toto obdobie predĺžené na štyri roky až do 14. apríla 2009 (splnenie ostatných záväzkov sa považovalo za uspokojivé). Niekoľko hodín po oznámení smrti prezidenta Contého a vymenovaní predsedu národného zhromaždenia Aboubacara Somparého za dočasnú hlavu štátu dňa 23. decembra 2008 došlo k vojenskému prevratu, na čele ktorého stála junta, ktorá vytvorila Národnú radu pre demokraciu a rozvoj (NRDR) združujúcu 26 vojenských dôstojníkov a 6 civilov. NRDR vyhlásila pozastavenie účinnosti ústavy, odborovej a politickej činnosti, ako aj zrušenie inštitúcií republiky a nastolila výnimočný režim na zabezpečenie správy krajiny až do vytvorenia dočasnej vlády. NRDR sa usídlila vo vojenskom tábore Alpha Yaya v Konakry a vymenovala jedného zo svojich členov kapitána Moussa Dadisa Camaru za predsedu. Ten sa následne vyhlásil za prezidenta republiky. Ako dôvod tohto vojenského prevratu NRDR uviedla spreneveru verejných prostriedkov, prevládajúcu korupciu, chýbajúcu legitimitu vlády a národného zhromaždenia, beztrestnosť ako spôsob vlády a anarchiu v štátnej správe, čo doviedlo krajinu do katastrofálnej situácie. Zo zodpovednosti za túto situáciu obvinila členov Souarého vlády a inštitúcie republiky. Vzhľadom na všeobecnú túžbu skončiť s Contého režimom a strach z destabilizácie krajiny, guinejská verejnosť, vrátane predstaviteľov hlavných politických strán a odborov a zástupcov občianskej spoločnosti, privítala NRDR kladne. Vojenský prevrat bol sprevádzaný reorganizáciou armády, ktorá spočívala najmä v odchode generálov do výslužby. NRDR vyhlásila, že má v úmysle uskutočniť do konca roka 2010 prezidentské voľby a voľby do zákonodárneho orgánu a vyzvala politické strany a zástupcov občianskej spoločnosti, aby pripravili návrhy spôsobu mierového prechodu na ústavný a demokratický režim. Predstavitelia politických strán a zástupcovia občianskej spoločnosti predložili návrhy plánov na uskutočnenie volieb do konca roka 2009. Dňa 31. decembra 2008 predseda NRDR vymenoval Kabiného Komaru, vysokopostaveného medzinárodného bankára, na post predsedu vlády a poveril ho zostavením dočasnej vlády. Predtým už boli dočasne vymenovaní ďalší 3 ministri: generál Toto Camara (minister bezpečnosti a civilnej ochrany), kolonel Sékouba Konaté (minister obrany) a kapitán Claude Pivi[1] (minister pre bezpečnosť prezidenta). Tieto tri osoby spolu s predsedom NRDR sú podľa všetkého hlavnými vodcami NRDR. Dňa 14. januára predseda vlády oznámil vymenovanie dočasnej vlády zloženej z 28 ministrov. Vláda, ktorá bola v prvých vyhláseniach NRDR označená za občiansku vládu, v skutočnosti pozostáva z 10 zástupcov armády (vo väčšine členov NRDR)[2], z ktorých niektorí zastávajú ministerské pozície v kľúčových oblastiach: spravodlivosť, bezpečnosť, obrana, obchod a financie. Štyri najdôležitejšie ministerstvá sú priamo prepojené s úradom prezidenta republiky (národná obrana, výstavba / územné plánovanie, financie a špeciálne služby / boj proti drogám)[3]. Na zozname ministrov nefigurujú žiadny predstavitelia politických strán ani odborov ani zástupcovia občianskej spoločnosti. V tom istom čase ako došlo k vymenovaniu vlády predseda NRDR predniesol „programové vyhlásenie“, v ktorom ohlásil niekoľko reforiem zameraných na zlepšenie národného hospodárstva, pozdvihnutie morálnych zásad a modernizáciu administratívy. Konkrétne sa tieto reformy týkali opatrení v oblasti vodného hospodárstva a elektrickej energie, zamestnanosti, monetárnej politiky, fiškálnej politiky, potravinovej bezpečnosti, verejných financií, správy baníctva a boja proti korupcii. V tomto „programovom vyhlásení“ ani raz nespomenul uskutočnenie prechodu k demokracii. Nakoniec pristúpil k vytvoreniu Právnej rady a Výboru pre audit a dohľad nad strategickými odvetviami národného hospodárstva . Európska únia, Africká únia, Hospodárska únia západoafrických štátov, Spojené štáty a Nigéria odsúdili toto násilné prevzatie moci a vyzvali NRDR, aby obnovila ústavný poriadok. Guinea bola dočasne vylúčená z Africkej únie, Hospodárskej únie západoafrických štátov a Medzinárodnej organizácie frankofónie. Spojené štáty prerušili spoluprácu s Guineou okrem humanitárnej pomoci a opatrení na podporu prechodu k demokracii a vyzvali dočasnú vládu aby uverejnila dátum volieb. Naopak tento režim uvítala Líbya, Senegal, Mauritánia a Gambia. Hospodárska únia západoafrických štátov začala s vojenským režimom v Guinei mediáciu na urýchlenie prechodu k demokracii. Misie uskutočnili aj Africká únia, OSN, Francúzsko a Európska únia, pričom všetky mali rovnaký cieľ, uskutočniť v blízkej budúcnosti voľby a zachovať zásady demokracie. ZÁVERY MONITOROVACEJ MISIE PODľA čLÁNKU 96 ZO 14. – 16. JANUÁRA 2009 Táto prieskumná misia sa uskutočnila v rámci už prebiehajúcich konzultácií podľa článku 96 dohody z Cotonou a jej hlavným poslaním bolo preskúmať novú situáciu, ktorá vznikla po vojenskom prevrate, a navrhnúť vhodné opatrenia, najmä v rámci možných nových konzultácií podľa článku 96. Misia bola zorganizovaná a realizovaná za účasti Africkej únie a Hospodárskej únie západoafrických štátov. Jej závery možno zhrnúť takto: - obavy týkajúce sa úmyslov pučistov a ich skutočnej vôle uskutočniť prechod k demokracii, - neistota súvisiaca s jednotnosťou NRDR a zvýšené riziko vnútorných problémov alebo nového štátneho prevratu, - postupná strata dôvery politických strán, odborov a občianskej spoločnosti v zámery NRDR a postupná strata šance na uskutočnenie prechodu k demokracii, - výrazný pomalý proces registrácie voličov, - riziko rýchleho zhoršovania podmienok v oblasti ľudských práv (prerušenie odborovej a politickej činnosti, vydieranie zo strany vojenských síl, riziko honu na čarodejnice) a reakcia guinejského obyvateľstva (manifestácie), - postupné prevzatie vedenia všetkých finančných inštitúcií, centrálnej banky, ministerstva financií a colníc juntou, čo by mohlo mať za následok zmrazenie alebo spomalenie hospodárstva, - zložité technické a operačné podmienky prechodu k demokracii a nejasnosti v spôsobe jeho organizácie. Vďaka zhode v určitých bodoch je však možné stanoviť piliere možného prechodu k demokracii, - dôležitosť naďalej tlačiť na NRDR a uskutočniť čo najskôr konzultačné stretnutia podľa článku 96 dohody z Cotonou. NÁVRH KOMISIE Komisia sa pripája k vyhláseniu predsedníctva z 31. decembra 2008, v ktorom sa odsudzuje násilné prevzatie moci a vyzýva Guineu, aby čo najskôr v duchu konsenzu pristúpila k mierovému, organizovanému a demokratickému prechodu, ktorého cieľom bude čo najrýchlejšie obnoviť bežné fungovanie inštitúcií, konkrétne prostredníctvom prezidentských volieb a volieb do zákonodárneho orgánu. Komisia vyhlásila, že je pripravená podporiť opatrenia prijaté Hospodárskou úniou západoafrických štátov a Africkou úniou, ktorých cieľom je urýchliť proces prechodu k demokracii, najmä prostredníctvom podpory organizácie volieb. V článku 9 ods. 2 Dohody o partnerstve AKT-ES, ktorá bola podpísaná v Cotonou 23. júna 2000 a revidovaná v Luxemburgu 25. júna 2005, sú definované základné prvky, na ktorých je partnerstvo založené. Zásady demokracie, právneho štátu a ľudských práv sú zdrojom pre domácu i zahraničnú politiku strán a sú základnými prvkami tejto dohody. So zreteľom na tento článok a podmienky, za ktorých vojenská junta prevzala v Guinei moc, sa Komisia domnieva, že došlo k mimoriadne vážnemu a zjavnému porušeniu týchto základných prvkov a v súlade s článkom 96 ods. 2 písm. b) tejto dohody považuje túto situáciu za zvlášť naliehavú. Z tohto dôvodu pokladá za potrebné začať konzultácie s orgánmi, ktoré sú v Guinei momentálne pri moci, s cieľom zvážiť prípadné riešenia tejto krízy, ktorých výsledkom by bolo opätovné zavedenie ústavného poriadku. Tieto konzultácie sa uskutočnia v súlade s článkom 96 revidovanej dohody z Cotonou a ich cieľom bude najmä prediskutovať s príslušnými orgánmi plán prechodu k demokracii, konkrétne: - súhlas všetkých strán (NRDR, vlády, politických strán, odborov, občianskej spoločnosti) s jednotlivými fázami prechodu k demokracii, - vytvorenie Národnej rady pre prechod k demokracii na konsenzuálnom základe, ktorá bude mať moc a autoritu ústavodarného zhromaždenia, - aktualizácia právneho rámca (ústava a volebné zákony)[4], - organizácia slobodných a transparentných volieb do zákonodárneho orgánu a prezidentských volieb do konca roka 2009, - časový rozvrh uskutočňovania jednotlivých častí plánu. Za základné prvky prechodu sa bude považovať dodržiavanie ľudských práv a základných slobôd s naliehavým dôrazom na slobodu a bezpečnosť osôb, slobodu prejavu, ako aj neexistenciu týrania alebo akéhokoľvek iného neľudského alebo ponižujúceho správania. Takýto dialóg umožní vojenskej junte v Guinei, aby konkretizovala svoje úmysly a návrhy riešenia na ukončenie krízy, a Európskej únii pomôže posúdiť, do akej miery by na základe tohto dialógu mohla podporiť iniciatívy smerujúce k dodržiavaniu zásad podľa článku 9 ods. 2 revidovanej dohody z Cotonou. Vzhľadom na uvedené dôvody Komisia navrhuje Rade, aby vyzvala Guinejskú republiku na konzultácie podľa článku 96 revidovanej dohody z Cotonou v súlade s priloženým návrhom listu. --- PRÍLOHA V Bruseli Predsedovi dočasnej vlády Guinejskej republikyKonakryGuinea NÁVRH Vážený pán predseda vlády, vo svojom vyhlásení z 31. decembra 2008 v súvislosti s prevratom v Guinei predsedníctvo Európskej únie jasne odsúdilo akékoľvek násilné prevzatie moci a vyzvalo Guineu, aby čo najskôr v duchu konsenzu pristúpila k mierovému, organizovanému a demokratickému prechodu, ktorého cieľom bude čo najrýchlejšie obnoviť bežné fungovanie inštitúcií, konkrétne prostredníctvom prezidentských volieb a volieb do zákonodárneho orgánu. V tom istom vyhlásení predsedníctvo Európskej únie uviedlo, že je pripravené podporiť opatrenia prijaté Hospodárskou úniou západoafrických štátov a Africkou úniou, ktorých cieľom je urýchliť proces prechodu k demokracii, najmä prostredníctvom podpory organizácie volieb. Vzhľadom na to, že ide o vážne a zjavné porušenie základných prvkov uvedených v článku 9 dohody z Cotonou, máme v súlade s článkom 96 ods. 2 písm. b) tejto dohody česť pozvať Vašu krajinu v mene Spoločenstva a členských štátov Európskej únie na konzultácie s cieľom podrobne preskúmať danú situáciu a v prípade potreby podniknúť náležité kroky na jej nápravu ako sa ustanovuje v dohode. Tieto konzultácie sa uskutočnia v súlade s článkom 96 revidovanej dohody z Cotonou a ich cieľom bude najmä prediskutovať s príslušnými orgánmi plán prechodu k demokracii, ktorý by sa mohol okrem iného skladať z nasledujúcich etáp a príslušného časového harmonogramu: - súhlas všetkých strán (NRDR, vlády, politických strán, odborov, občianskej spoločnosti) s jednotlivými fázami prechodu k demokracii, - vytvorenie Národnej rady pre prechod k demokracii na konsenzuálnom základe, ktorá bude mať moc a autoritu ústavodarného zhromaždenia, - aktualizácia právneho rámca (ústava a volebné zákony)[5], - organizácia slobodných a transparentných volieb do zákonodárneho orgánu a prezidentských volieb do konca roka 2009, - časový rozvrh uskutočňovania jednotlivých častí plánu. Za základné prvky prechodu sa bude považovať dodržiavanie ľudských práv a základných slobôd s prísnym dôrazom na slobodu a bezpečnosť osôb, slobodu prejavu, ako aj neexistenciu týrania alebo akéhokoľvek iného neľudského alebo ponižujúceho správania. Navrhujeme, aby sa tieto konzultácie konali čo najskôr, v deň, ktorý sa stanoví na základe spoločnej dohody, v budove Rady Európskej únie v Bruseli. Konzultácie by mali guinejskej strane umožniť zaujať konkrétnejšie stanovisko súvisiace s naliehavým a mierovým návratom k demokracii v rámci existujúceho právneho poriadku a pri plnom rešpektovaní ústavy a stanoviť vhodné opatrenia, ktoré budú tento prechod sprevádzať. S úctou Za Radu Za Komisiu Kópie: Predsedníctvo Rady ministrov AKT-EÚ Predsedníctvo Výboru veľvyslancov AKT Generálny tajomník skupiny štátov AKT [1] Táto osoba sa vo všeobecnosti pokladá za iniciátora vzbury v armáde v máji 2008 a za hlavného strojcu prevratu v decembri 2008. Niekoľko zdrojov ho označilo za osobu spojenú s priekupníctvom drog. [2] Je potrebné uviesť, že generál Toto Camara a kolonel Konaté ostali vo svojich funkciách, zatiaľ čo pozícia kapitána Piviho, ktorý nefiguroval na zozname ministrov, bola opätovne potvrdená vládnym vyhlásením. [3] Podľa predsedu NRDR je priame prepojenie ministerstva financií s prezidentským úradom odôvodnené potrebou zvýšenej kontroly verejných výdavkov a prepojenie ministerstva pre výstavbu / územné plánovanie potrebou kontrolovať predaj verejných pozemkov a prideľovanie verejných zákaziek na výstavbu. Predseda NRDR nepokladá súčasné služby poskytované ministerstvami za dostatočne spoľahlivé. Paradoxne ministerstvo baníctva nebolo prepojené na úrad prezidenta. [4] Tento bod zahŕňa registráciu voličov a vytvorenie volebného zoznamu, ktorému by mohli dôverovať všetky zainteresované strany. [5] Tento bod zahŕňa registráciu voličov a vytvorenie volebného zoznamu, ktorému by mohli dôverovať všetky zainteresované strany.